Jytte Andersen (S), 1997-10-28:
Hr. Flemming Oppfeldt spurgte, om AF havde nærkontakt med virksomhederne.
Jeg kan sige til hr. Flemming Oppfeldt, at ca. 200.000 ledige faktisk får et job igennem AF om året.
Hvis jeg skal gå lidt tættere på det område, vi nu snakker om her i dag, blev der anmeldt 23.000 job i 1996
inden for socialinstitutioner, 13.000 inden for undervisning og sundhedsvæsen, og 20 pct. var inden for hele det samlede sundhedsområde.
Så jeg mener i og for sig nok, at man kan sige, at AF har nærkontakt med virksomhederne, både de offentlige og de private.
Men det er klart, at det altid kan blive bedre.
Og det fører mig hen til det spørgsmål, som hr. Jan Petersen stillede mig: Hvad gør vi for at få AF til at virke endnu bedre, end AF gør i dag? Dér har jeg lagt op til en undersøgelse foretaget af et privat konsulentfirma, som inden jul skal komme med nogle overvejelser om forbedringsmuligheder.
Der er lagt op til en effektiv erfaringsudveksling imellem AF-regionerne, så den tværregionale formidling kommer til at virke bedre.
Og endelig er der lagt op til nogle brancherettede seminarer og debatmøder, hvor virksomheder bliver indkaldt med henblik på at fortælle os og de regionale aktører, hvad de har af forventninger til AF.
Så vi er meget oppe på tæerne for at få AF til fortsat at udvikle sig som en serviceenhed.
Der blev spurgt om, hvad man rent faktisk gør i forhold til det her område.
Jeg tror ikke, at hr. Flemming Oppfeldt helt kan have hørt efter, da jeg svarede på forespørgslen, for da sagde jeg faktisk noget om det. Jeg sagde bl.a., at der var omkring 100.000 personer, der havde været i jobrotationsordninger, heraf en fjerdedel inden for det offentlige område.
Og jobrotation går jo faktisk ud på at kvalificere ledige til nye jobtyper, altså i det her tilfælde inden for den offentlige sektor.
Jeg sagde, at der var forberedelseskurser, der var specielle vejledningsforløb, og der var opkvalificeringskurser inden for netop det her område i AF-regi.
Så der sker faktisk meget.
Så vil jeg til sidst sige til hr. Flemming Oppfeldt
: Jeg har det altid sådan, at når jeg hører om, hvordan mine egne rapporter og Arbejdsmarkedsstyrelsens rapporter bliver opfattet af Venstrefolk, kan jeg slet ikke genkende dem.
Jeg kan overhovedet ikke genkende dem.
om, hvor det er, man går ind og tager nogle konkrete initiativer, som jeg lige har oplyst om at man har gjort.
Og det har faktisk bidraget til, at situationen er bedre, netop fordi overvågningen i AF faktisk fungerer. Så en sidste bemærkning fra min side til hr. Brian Mikkelsen, som peger på denne arbejdsstyrke, som er for lille.
Dér kan jeg faktisk sige som en rimelig ny oplysning, at inden for de seneste par år er arbejdsstyrken faktisk udvidet med 35.000, til trods for at der er nogle, der er gået på orlov.
Men jeg kan forstå, at Det Konservative Folkeparti gerne vil have fjernet muligheden for i dette øjeblik 22.000 forældre for at være sammen med deres børn.
- Jo, det er jo netop det, der bliver sagt.
Der bliver sagt, at orlovsmulighederne påvirker arbejdsmarkedet negativt.
Det ligger der konkrete forslag i VK-planen om at man skal gøre op med, og det betyder faktisk sådan oversat, at 22.000 børn ikke får den mulighed for at være så meget sammen med deres forældre, som de har i øjeblikket.
Og det betyder, at omkring 10.000 ikke kan komme på uddannelsesorlov, til trods for at vi ved, at det er det mest effektive arbejdsmarkedspolitiske instrument overhovedet.
Og en sidste bemærkning: Tilbagetrækningsalderen kunne virksomhederne jo rent faktisk også gøre noget for at påvirke ved at fastholde de ældre medarbejdere og lade dem få lov at blive i arbejdsstyrken.